
Tűzoltói beavatkozások vasúti közlekedési eszközöket érintő káreseteknél

A kutatás célja az volt, hogy feltárja, hogyan javítható a tűzoltók vasúti balesetek során végzett beavatkozásainak hatékonysága a kommunikációs és helymeghatározási rendszerek fejlesztésével. A kutatás során több módszert alkalmaztam, beleértve különböző internetes források és szakirodalom tanulmányozását, valamint kérdőíves felmérést végeztem tűzoltók körében. Ezen kívül személyes látogatást tettem a MÁV Zrt. üzemirányító központjában, illetve a Balesetelhárító szervezetnél, ahol közvetlen beszélgetést folytattam egy vasúti kárhely parancsnokkal.
Az első feltevésem az, hogy a közvetlen és hatékony kommunikáció a tűzoltóság és a vasúti dolgozók között, jelentősen növeli a mentési műveletek eredményességét vasúti balesetek esetén. Úgy vélem, hogy a mentési szolgálatok közötti szorosabb együttműködés gyorsítja a műveleteket, és javítja a katasztrófahelyzet kezelését.
GVK GPS-alapú nyomkövető rendszer: A második hipotézisem szerint a GVK GPS-alapú nyomkövető rendszer alkalmazása a vasúti járművek helymeghatározásában jelentős előnyt jelentene a tűzoltóság számára. A pontos és valós idejű helymeghatározás révén a tűzoltók gyorsabban és hatékonyabban tudnának reagálni a vasúti káresetekre, csökkentve ezzel a beavatkozási időt és növelve a műveletek sikerességét.
A kutatásom célja, hogy elősegítsem egy közvetlen EDR kapcsolat kialakítását a tűzoltók és a vasúti dolgozók között. Emellett javaslatot kívánok tenni a GVK nyomkövető rendszer integrálására a tűzoltóság által használt MiniPajzs rendszerbe. Ezáltal a tűzoltók valós idejű információt kapnának a vasúti járművek helyzetéről, ami javítaná a gyors helymeghatározást és a beavatkozások hatékonyságát.



